Tárgy: tulajdonosi hozzájárulás a TESCO-GLOBAL Zrt. részére termálvezeték létesítéséhez

Melléklet: Kérelem

Iktatószám: C/31522-2/2025.

Előterjesztő: Dr. Csáky András polgármester

Szakmai előterjesztő: dr. Gujka Attila irodavezető

Ügyintéző: Dobozi Mária

**ELŐTERJESZTÉS**

Cegléd Város Önkormányzata Képviselő-testületének 2025. augusztus 4-ei rendkívüli ülésére!

**Tisztelt Képviselő-testület!**

A TESCO-GLOBAL Zrt. megbízásából a VTK Innosystem Kft. *(1117 Budapest, Prielle Kornélia utca 47-49.)* kérelemmel fordult Cegléd Város Önkormányzatához, hogy az önkormányzat hozzájárulását kérje a tulajdonában lévő Cegléd, Malomtó szél 33. (1332/1 hrsz. - Malomtó széli Sporttelep) számú ingatlanon található termálkútról geometrikus fűtési távvezetéknek a Cegléd Tesco Hipermarket épületéhez történő kiépítéséhez, az épület fűtésének biztosítása céljából.

Az érintett termálkutat a Ceglédi Vasutas Sport Egyesület létesítette a részére juttatott társasági adókedvezmény igénybevételével, és üzemelteti jelenleg is. A termálkút létesítéséhez Cegléd Város Önkormányzata 90/2016 (IV.21.) Ök. határozatával járult hozzá.

A VTK Innosystem Kft. által készített engedélyes tervdokumentáció alapján az építendő termálvezeték hossza összesen 641 méter, amely az előremenő és visszatérő vezetékek hosszát jelenti együttesen, mert az áruház épületében a fűtésre hasznosított termálvíz visszavezetésre kerülne a Malomtó széli sporttelepre, ahol másodlagos felhasználásként például pályafűtésre vagy a helyszíni létesítmények fűtésére szolgálna.

**A vezeték építésével az alábbi önkormányzati tulajdonú ingatlanok érintettek:**

|  |  |  |
| --- | --- | --- |
| **Önkormányzati tulajdonú ingatlanok** | | |
| Az ingatlan helyrajzi száma | megnevezése | besorolása |
| **1332/1** | Malomtó szél 33. - Zsengellér Gyula sporttelep | kivett sporttelep |
| **1332/4** | árok | kivett árok |
| **1331** | Nyíri Ferenc utca | kivett közterület |

Tájékoztatom a Tisztelt Képviselő-testületet, hogy a 1332/1 és a 1332/4 hrsz-ú ingatlanokra a Magyar Állam javára elidegenítési tilalom (és terhelési tilalom) van bejegyezve 2028.04.24-ig.

A TESCO -GLOBÁL ZRt részéről a vízjogi létesítési engedély kérelem benyújtásra került a Jász-Nagykun-Szolnok Vármegyei Kormányhivatal Tűzvédelmi, Iparbiztonsági és Vízügyi Hatósági Főosztályához, amely engedély kiadásának egyik feltétele a létesítéssel érintett ingatlanok tulajdonosának a hozzájárulása. Amennyiben a vezeték megépül és az a TESCO GOLBÁL Zrt. tulajdonát képezi, úgy szükséges lesz telki szolgalmi jog alapítása a 1332/1-hrszú ingatlanon a termálvezeték üzemeltetése, fenntartása érdekében.

Az előterjesztésben ismertetett információk alapján kérem a tisztelt Képviselő-testületet, hogy döntsön arról, hogy hozzájárul-e ahhoz, hogy a TESCO-GLOBÁL ZRT. az önkormányzat tulajdonában álló Cegléd, Malomtó szél 33. számú ingatlanon – Malomtó széli sporttelep - található CVSE által fúrt termálkútból vízkivétel céljából, saját beruházásában a fentebb felsorolt ingatlanokon termálvezetéket létesítsen, a létesítéshez és az üzemeltetéshez szükséges engedélyeket beszerezze.

Az idő rövidségére való tekintettel az előterjesztést a bizottságok nem tárgyalták meg.

A döntéshozatal a Magyarország helyi önkormányzatairól szóló 2011. évi CLXXXIX. törvény 46. § (1)-(2) bekezdésben foglaltakra figyelemmel **nyilvános** ülés keretében, az 50. § és a KT SzMSz 55.§. (1) bekezdés alapján **egyszerű többségű** szavazati arányt igényel.

Cegléd, 2025. július 30.

Dr. Csáky András polgármester

**„A” Határozati javaslat**

**Cegléd Város Önkormányzatának Képviselő-testülete**

1. hozzájárul ahhoz, hogy a TESCO-GLOBAL Zrt. (székhely: 2040 Budaörs, Kinizsi út 1-3., adószám: 10307078-2-44) az önkormányzat kizárólagos tulajdonában álló Cegléd, belterület 1332/1 hrsz., 1332/4 hrsz és a 1331 helyrajzi számú ingatlanjait érintően kiépítendő geometrikus fűtési távvezeték vonatkozásában a 017-2025 tervszámú VTK Innosystem Kft. által készített tervdokumentáció alapján vízjogi létesítési engedélyt kérjen, szükséges hatósági engedélyezési eljárásokat lefolytassa, és a vízjogi létesítési engedély birtokában termálvezetéket létesítsen, a beruházást megvalósítsa.
2. Hozzájárul ahhoz, hogy a kizárólagos tulajdonában álló 1332/1 hrsz-ú ingatlan vonatkozásában a TESCO GLOBAL Zrt. javára a geotermikus vízellátás céljára telki szolgalmi jog kerüljön bejegyzésre.
3. Kijelenti, hogy a beruházás megvalósításához semmilyen anyagi támogatást nem nyújt.
4. Felhatalmazza a Polgármestert a szükséges nyilatkozatok megtételére, a szolgalmi jogot alapító megállapodás megkötésére.
5. Utasítja Ceglédi Közös Önkormányzati Hivatalt a szükséges intézkedések megtételére.

**„B” Határozati javaslat**

**Cegléd Város Önkormányzatának Képviselő-testülete**

1) Elutasítja a TESCO-GLOBÁL ZRT (székhely: 2040 Budaörs, Kinizsi út 1-3., adószám: 10307078-2-44) azon kérelmét, hogy a Malom tó széli Hipermarket áruházának fűtése céljából az önkormányzat tulajdonában álló 1332/1, 1332/4 és 1331 hrsz-ú ingatlanokon termálvezetéket létesítsen.

2) Utasítja Ceglédi Közös Önkormányzati Hivatalt a szükséges intézkedések megtételére.

Határidő: azonnal Felelős: Dr. Csáky András polgármester

A határozatot kapják:

* 1. Szakmai előterjesztő és általa:
  2. VTK Innosystem Kft. 1117 Budapest, Prielle Kornélia u. 47-49
  3. Pénzügyi Iroda – helyben
  4. Irattár

Az előterjesztést láttam:

Dr. Diósgyőri Gitta

címzetes főjegyző